b'\n_START_ARTICLE_\nDistorzija\n_START_SECTION_\nVsebina\n_START_PARAGRAPH_\nDistorzija nam prika\xc5\xbee \xc5\xbeivljenje in odra\xc5\xa1\xc4\x8danje sodobnih najstnikov v Ljubljani. Glavni junak je petnajstletni Dejan, ki ga prijatelji kli\xc4\x8dejo Piksi. Je gimnazijec, ki dolgo\xc4\x8dasne po\xc4\x8ditni\xc5\xa1ke dneve ubija s poslu\xc5\xa1anjem glasbe svojega izginulega starej\xc5\xa1ega brata. Vsebina starih kaset popolnoma spremeni njegovo prihodnost. Skupaj s prijatelji, med katerimi sta tudi Pejo in Sani, ustanovi svojo glasbeno punk-rock skupino Avtsajders in na poti do svojega prvega samostojnega koncerta do\xc5\xbeivi kup spodrsljajev. Sprva jim na\xc4\x8drte prekri\xc5\xbea njihov pevec Toni, ki se jih tik pred koncertom odlo\xc4\x8di zapustiti in s seboj odnese \xc5\xa1e bobne. Nagajajo jim tudi sovrstniki v bolj v\xc5\xa1e\xc4\x8dni in uspe\xc5\xa1ni glasbeni skupini, ki vadijo v sosednjem prostoru zakloni\xc5\xa1\xc4\x8da. Piksi ima te\xc5\xbeave \xc5\xa1e s star\xc5\xa1i, ki njegove ljubezni do kitare in punka ne razumejo, zaradi manjkanja v \xc5\xa1oli pa mu grozi \xc5\xa1e izklju\xc4\x8ditev. Fantje kljub vsemu vztrajajo in pri\xc4\x8dne se iskanje novega pevca in bobnov. Piksi na internetnem forumu svojega idola Johnnyja Thundersa spozna Edija, ki se pohvali s svojimi pevskimi izku\xc5\xa1njami in sodelovanji z razli\xc4\x8dnimi glasbenimi skupinami. Sledijo dodatni zapleti, najstni\xc5\xa1ke ljubezni in spori med prijatelji, ki skoraj razdrejo skupino._NEWLINE_Distorzija je branje o mladosti, iskanju pravih vrednot v \xc5\xbeivljenju, skele\xc4\x8dem hrepenenju ljubezni, iskanju pravih prijateljev, o samopotrditvi in ustvarjanju lastnega prostora pod soncem. V romanu je veliko tipi\xc4\x8dnih srednje\xc5\xa1olskih utrinkov, kot so medgeneracijski konflikti, brezobzirno obna\xc5\xa1anje med razli\xc4\x8dnimi mladostni\xc5\xa1kimi skupinami, zasuki na ljubezenskem podro\xc4\x8dju, ki so ve\xc5\xa1\xc4\x8de izpisani, domiselni in zna\xc4\x8dilni za najstni\xc5\xa1ko \xc5\xbeivljenje na poti do izoblikovanja lastne identitete. Knjigi uspe prese\xc4\x8di najstni\xc5\xa1ko branje o uporu, kitarah in puncah, saj se odli\xc4\x8dno bere kot poklon skupinam, kot so Pankrti, Partibrejkers in Majke ter je pristno in iskreno vrednotenje ustvarjanja rockovske glasbe._NEWLINE_Distorzijo lahko ozna\xc4\x8dimo tudi za razvojni roman, kjer protagonist ob naporih, s trmasto zagnanostjo in odpovedovanjem do\xc5\xbeivi pomembno notranjo preobrazbo, saj v sebi odkrije trdnost, ki temelji na mo\xc4\x8di lastne kreativnosti._NEWLINE_\xc4\x8ceprav je delo namenjeno mladim, ki se navdu\xc5\xa1ujejo nad glasbo (punkom), s svojo univerzalnostjo presega medgeneracijske okvire. Prav tako punk, \xc4\x8detudi je v sredi\xc5\xa1\xc4\x8du romana, za njegovo sporo\xc4\x8dilnost niti ni tako zelo pomemben, kar je razvidno \xc5\xbee iz ve\xc4\x8dpomensko zastavljenega naslova. Distorzija, ki v medicini pomeni pretrganje sklepnih vezi, v glasbi pa posebni kitarski efekt, lahko v prenesenem pomenu razumemo kot izrazit in skrajen napor, tisto, kar te dokon\xc4\x8dno premakne iz ustaljenih \xc5\xbeivljenjskih stalnic. Ravno to se ob spoznanju s punkom zgodi glavnemu junaku, bralci pa skupaj z njim do\xc5\xbeivljamo spremembe, razo\xc4\x8daranja in uspehe na njegovi poti._NEWLINE_Pomemben element romana je tudi prepri\xc4\x8dljiv slog, ki je slengovsko obarvan in sodobno mladostni\xc5\xa1ki. Avtor ne izumlja jezika, da di bil podoben domnevni mladosti, osebe pa so izdelane neprisiljeno, brez nepotrebnih pretiranih kli\xc5\xa1ejskih prepri\xc4\x8danj o obna\xc5\xa1anju in razmi\xc5\xa1ljanju sodobne mladine. Branje romana bo vsakogar, ne glede na starost in glasbeni okus poneslo v mladostni\xc5\xa1ko obarvani pogled na svet, barvito in pestro do\xc5\xbeivljanje najstni\xc5\xa1kih glasbenih skupin in spopadanja se z vsakdanjimi te\xc5\xbeavami, ki pestijo mlade.\n_START_SECTION_\nZbirka\n_START_PARAGRAPH_\nRoman je iz\xc5\xa1el v zbirki Najst Cankarjeve zalo\xc5\xbebe, ki je v slovenski prostor vpeljala predvsem vsebine prepletene s popularno kulturo, mladinskimi subkulturami in drugimi \xc5\xa1ir\xc5\xa1imi tematikami. Ime zbirke nagovarja najstni\xc5\xa1ko populacijo vendar so romani (prevodi in doma\xc4\x8da beletristika) priporo\xc4\x8dljivo branje tudi za nekoliko starej\xc5\xa1o populacijo.\n_START_SECTION_\nOcene in nagrade\n_START_PARAGRAPH_\nDistorzija je prejela nagrado Ve\xc4\x8dernica za najbolj\xc5\xa1o slovensko mladinsko literarno delo, ki jo podeljuje \xc4\x8dasopisno-zalo\xc5\xbeni\xc5\xa1ko podjetje Ve\xc4\x8der.  V \xc5\xa1olskem letu 2008/2009 je bilo delo izbrano za branje dijakov pri tekmovanju iz sloven\xc5\xa1\xc4\x8dine za Cankarjevo priznanje.\n_START_SECTION_\nIzdaje in prevodi\n_START_PARAGRAPH_\nDelo je dvakrat do\xc5\xbeivelo ponatis in sicer prvi\xc4\x8d kot posebna izdaja pri Dru\xc5\xa1tvu bralna zna\xc4\x8dka Slovenije v zbirki Zlata bralka, zlati bralec leta 2007 in drugi\xc4\x8d v letu 2008.\n_START_SECTION_\nPriredbe\n_START_PARAGRAPH_\nPo romanu je bil leta 2009 posnet tudi celove\xc4\x8derni mladinski film Distorzija v re\xc5\xbeiji Mihe Ho\xc4\x8devarja. Scenarij sta pripravila Miha Ho\xc4\x8devar in Matev\xc5\xbe Luzar, igralsko zasedbo pa so sestavljali \xc5\xbdan Perko, Jure Dolami\xc4\x8d, Jan Vrhovnik, Domen Verov\xc5\xa1ek, Lan \xc5\xa0trucelj in drugi. Film je bil del tekmovalnega programa 12. Festivala slovenskega filma v Portoro\xc5\xbeu leta 2009.'